b'\n_START_ARTICLE_\nOperacija Mongoose\n_START_PARAGRAPH_\nOperacija Mongoose (\xc5\xa1panjolski: Operaci\xc3\xb3n Mangosta), poznat kao Kubanski projekt, bila je tajna operacija CIA-je razvijena tijekom prve godine mandata predsjednika Johna F. Kennedyja. Kennedy je 30. studenog 1961. godine odobrio seriju agresivnih tajnih operacija protiv re\xc5\xbeima Fidela Castra na Kubi. Operaciju je predvodio Edward Lansdale, general Ameri\xc4\x8dkog ratnog zrakoplovstva, a slu\xc5\xbebeno je zapo\xc4\x8dela nakon neuspjele invazije u Zaljevu svinja. _NEWLINE_Kubanski projekt je bilo tajni program protiv komunisti\xc4\x8dke vladavine na Kubi, a za cilj je imala ru\xc5\xa1enje Castrov re\xc5\xbeim; povjesni\xc4\x8dar s Harvarda Jorge Dom\xc3\xadnguez izjavio je kako je svrgavanje komunisti\xc4\x8dkog re\xc5\xbeima na Kubi bio primarni fokus Kennedyjeve administracije. Jedan od dokumenata Dr\xc5\xbeavnog tajni\xc5\xa1tva Sjedinjenih Dr\xc5\xbeava otkrio je kako je operacija doista imala za cilj "pomo\xc4\x87i Kubi u svrgavanju komunisti\xc4\x8dkog re\xc5\xbeima", uklju\xc4\x8duju\xc4\x87i i Fidela Castra, i "organizirati pobunu na Kubi do listopada 1962." Ameri\xc4\x8dki politi\xc4\x8dari su htjeli "novu vladu, s kojom bi Sjedinjene Dr\xc5\xbeave \xc5\xbeivjele u miru". Me\xc4\x91u brojnim planovima bili su i neuspjeli poku\xc5\xa1aji atentata na Fidela Castra. _NEWLINE_Operacija Mongoose se, kao i ranija invazija u Zaljevu svinja, pokazala neuspje\xc5\xa1nom i jo\xc5\xa1 jednom krahom ameri\xc4\x8dke vanjske politike prema Kubi. Operacija, koja je od 1961. do 1975. godine bila tajna, imala je, prema Noamu Chomskom, prora\xc4\x8dun od $50,000,000 godi\xc5\xa1nje te je zapo\xc5\xa1ljavala oko 2,500 ljudi, me\xc4\x91u kojima 500 Amerikanaca. Akcija je javnosti otkrivena djelomi\xc4\x8dno od strane Churchove komisije, a djelomi\xc4\x8dno od strane istra\xc5\xbeiva\xc4\x8dkih novinara. Chomsky je tijekom 1989. godine spekulirao kako operacija slu\xc5\xbebeno mo\xc5\xbeda jo\xc5\xa1 uvijek traje, me\xc4\x91utim ne postoje jasni dokazi u prilog te teze.'